**ΠΕΡΙΛΗΨΗ ΤΩΝ ΧΑΡΑΚΤΗΡΙΣΤΙΚΩΝ ΤΟΥ ΠΡΟΪΟΝΤΟΣ**

**1. ΟΝΟΜΑΣΙΑ ΤΟΥ ΦΑΡΜΑΚΕΥΤΙΚΟΥ ΠΡΟΪΟΝΤΟΣ**

Epiduo (0,1+ 2,5)% w/w γέλη

**2. ΠΟΙΟΤΙΚΗ ΚΑΙ ΠΟΣΟΤΙΚΗ ΣΥΝΘΕΣΗ**

1 g γέλης περιέχει:

Ανταπαλένη 1 mg (0,1%)

Υπεροξείδιο του βενζοϋλίου 25 mg (2,5%)

Έκδοχο με γνωστή δράση: Προπυλενογλυκόλη (Ε1520, 4,00%).

Για τον πλήρη κατάλογο των εκδόχων, βλ. παράγραφο 6.1.

**3. ΦΑΡΜΑΚΟΤΕΧΝΙΚΗ ΜΟΡΦΗ**

Γέλη.

Λευκή έως ελαφρά υποκίτρινη αδιαφανής γέλη.

**4. ΚΛΙΝΙΚΕΣ ΠΛΗΡΟΦΟΡΙΕΣ**

**4.1 Θεραπευτικές ενδείξεις**

Τοπική θεραπεία της κοινής ακμής *(Acne vulgaris)* όπου επικρατούν οι φαγέσωρες, οι βλατίδες και οι φλύκταινες (βλ. παράγραφο 5.1).

Το Epiduo ενδείκνυται για χρήση σε ενήλικες, εφήβους και παιδιά ηλικίας 9 ετών και άνω.

**4.2 Δοσολογία και τρόπος χορήγησης**

Το Epiduo πρέπει να εφαρμόζεται σε ολόκληρες τις πάσχουσες από ακμή περιοχές, μία φορά την ημέρα το βράδυ σε καθαρό και στεγνό δέρμα. Πρέπει να εφαρμόζεται ένα λεπτό στρώμα γέλης με τα ακροδάχτυλα, αποφεύγοντας τα μάτια και τα χείλη (βλ. παράγραφο 4.4).

Εάν εμφανιστεί ερεθισμός, πρέπει να συσταθεί στον ασθενή να εφαρμόσει μη φαγεσωρογόνα ενυδατικά, να χρησιμοποιεί την αγωγή λιγότερο συχνά (π.χ. κάθε δεύτερη μέρα), να αναβάλει προσωρινά τη χρήση ή να τη διακόψει εντελώς.

Η διάρκεια της θεραπείας πρέπει να αποφασίζεται από τον γιατρό με βάση την κλινική κατάσταση. Πρώιμα σημεία κλινικής βελτίωσης εμφανίζονται συνήθως μετά από 1 έως 4 εβδομάδες θεραπείας.

Η ασφάλεια και η αποτελεσματικότητα του Epiduo δεν έχουν μελετηθεί σε παιδιά ηλικίας κάτω των 9 ετών.

**4.3 Αντενδείξεις**

Υπερευαισθησία στις δραστικές ουσίες ή σε κάποιο από τα έκδοχα που αναφέρονται στην παράγραφο 6.1.

**4.4 Ειδικές προειδοποιήσεις και προφυλάξεις κατά τη χρήση**

Η γέλη Epiduo δεν πρέπει να εφαρμόζεται σε δέρμα με βλάβη, είτε δέρμα του οποίου η συνέχεια έχει λυθεί (κοψίματα ή εκδορές) είτε εκζεματώδες δέρμα.

Το Epiduo δεν πρέπει να έρθει σε επαφή με τα μάτια, το στόμα, τους ρώθωνες ή τους βλεννογόνους. Εάν το προϊόν εισέλθει στα μάτια, ξεπλύνετε αμέσως με ζεστό νερό.

Αυτό το προϊόν περιέχει προπυλενογλυκόλη (E1520) που μπορεί να προκαλέσει δερματικό ερεθισμό.

Εάν εμφανιστεί αντίδραση που υποδεικνύει ευαισθησία σε οποιοδήποτε συστατικό της σύνθεσης, η χρήση του Epiduo πρέπει να διακοπεί.

Εκτεταμένη έκθεση στο ηλιακό φως ή σε UV ακτινοβολία πρέπει να αποφεύγεται.

Το Epiduo δεν πρέπει να έρθει σε επαφή με οποιοδήποτε χρωματιστό υλικό, συμπεριλαμβάνοντας τα μαλλιά και τα βαμμένα υφάσματα, καθώς μπορεί να έχει ως αποτέλεσμα αποχρωματισμό και ξεθώριασμα.

**4.5 Αλληλεπιδράσεις με άλλα φαρμακευτικά προϊόντα και άλλες μορφές αλληλεπίδρασης**

Δεν έχουν πραγματοποιηθεί μελέτες αλληλεπιδράσεων.

Από προηγούμενη εμπειρία με ανταπαλένη και υπεροξείδιο του βενζοϋλίου, δεν υπάρχουν γνωστές αλληλεπιδράσεις με άλλα φαρμακευτικά προϊόντα που μπορεί να χρησιμοποιηθούν τοπικά και ταυτόχρονα με το Epiduo. Ωστόσο, άλλα ρετινοειδή ή υπεροξείδιο του βενζοϋλίου ή φάρμακα με παρόμοιο τρόπο δράσης δεν πρέπει να χρησιμοποιούνται ταυτόχρονα. Πρέπει να δίνεται προσοχή αν χρησιμοποιούνται καλλυντικά με απολεπιστική, ερεθιστική ή ξηραντική δράση, καθώς μπορεί να έχουν προσθετική ερεθιστική δράση με το Epiduo.

Η απορρόφηση της ανταπαλένης μέσω της ανθρώπινης επιδερμίδας είναι χαμηλή (βλ. παράγραφο 5.2) και, ως εκ τούτου, η αλληλεπίδραση με συστηματικά φαρμακευτικά προϊόντα δεν είναι πιθανή.

Η διαδερμική διείσδυση του υπεροξειδίου του βενζοϋλίου στο δέρμα είναι χαμηλή και η φαρμακευτική ουσία μεταβολίζεται πλήρως σε βενζοϊκό οξύ που απεκκρίνεται ταχέως. Ως εκ τούτου, η ενδεχόμενη αλληλεπίδραση του βενζοϊκού οξέος με συστηματικά φαρμακευτικά προϊόντα είναι απίθανο να συμβεί.

**4.6 Γονιμότητα, κύηση και γαλουχία**

Κύηση

Μελέτες σε ζώα με από του στόματος χορήγηση έδειξαν τοξικότητα στην αναπαραγωγική ικανότητα κατά την υψηλή συστηματική έκθεση (βλ. παράγραφο 5.3).

Η κλινική εμπειρία από τοπική εφαρμογή ανταπαλένης και υπεροξειδίου του βενζοϋλίου κατά την εγκυμοσύνη είναι περιορισμένη, αλλά τα λίγα διαθέσιμα δεδομένα δεν υποδεικνύουν δυσμενείς επιδράσεις για τις ασθενείς που εκτίθενται κατά τα πρώτα στάδια της εγκυμοσύνης.

Λόγω των περιορισμένων διαθέσιμων δεδομένων και επειδή μια πολύ ασθενής επιδερμική διείσδυση ανταπαλένης είναι πιθανή, το Epiduo δεν πρέπει να χρησιμοποιείται κατά τη διάρκεια της εγκυμοσύνης.

Σε περίπτωση απροσδόκητης εγκυμοσύνης, η θεραπεία πρέπει να διακόπτεται.

Θηλασμός

Δεν έχει διεξαχθεί μελέτη μεταφοράς στο μητρικό γάλα σε ζώα ή στον άνθρωπο μετά από δερματική εφαρμογή γέλης Epiduo (ανταπαλένη/ υπεροξείδιο του βενζοϋλίου).

Δεν αναμένονται επιδράσεις σε θηλάζοντα παιδιά, καθώς η συστηματική έκθεση της θηλάζουσας μητέρας στο Epiduo είναι αμελητέα. Το Epiduo μπορεί να χρησιμοποιηθεί κατά τη διάρκεια του θηλασμού.

Για να αποφευχθεί η έκθεση του βρέφους από επαφή, η εφαρμογή του Epiduo στο στήθος πρέπει να αποφεύγεται κατά τη διάρκεια του θηλασμού.

**4.7 Επιδράσεις στην ικανότητα οδήγησης και χειρισμού μηχανημάτων**

Δεν εφαρμόζεται.

**4.8 Ανεπιθύμητες ενέργειες**

Το Epiduo μπορεί να προκαλέσει τις ακόλουθες ανεπιθύμητες ενέργειες στην περιοχή της εφαρμογής:

|  |  |  |
| --- | --- | --- |
| *Κατηγορία/Οργανικό Σύστημα (MedDRA)* | *Συχνότητα εμφάνισης* | *Ανεπιθύμητη Ενέργεια Φαρμάκου* |
| Οφθαλμικές διαταραχές | Μη γνωστής συχνότητας (δεν μπορεί να εκτιμηθεί με βάση τα διαθέσιμα δεδομένα)\* | Οίδημα βλεφάρου |
| Διαταραχές του αναπνευστικού συστήματος, του θώρακα και του μεσοθωράκιου | Μη γνωστής συχνότητας (δεν μπορεί να εκτιμηθεί με βάση τα διαθέσιμα δεδομένα)\* | Συσφιγκτικό αίσθημα λαιμού |
| Διαταραχές του δέρματος και του υποδόριου ιστού | Συχνές (≥ 1/100 έως < 1/10) | Ξηροδερμία, ερεθιστική δερματίτιδα εξ επαφής, ερεθισμός δέρματος, αίσθηση δερματικού καύσου, ερύθημα, αποφολίδωση του δέρματος (απολέπιση) |
| Όχι συχνές (≥ 1/1.000 έως < 1/100) | Κνησμός, έγκαυμα από ηλιακή ακτινοβολία |
| Μη γνωστής συχνότητας (δεν μπορεί να εκτιμηθεί με βάση τα διαθέσιμα δεδομένα)\* | Αλλεργική δερματίτιδα εξ επαφής, οίδημα προσώπου, δερματικό άλγος (άλγος δήγματος), φλύκταινες (κυστίδια) |

\*Δεδομένα από την παρακολούθηση μετά την κυκλοφορία του προϊόντος

Εάν εμφανιστεί ερεθισμός του δέρματος μετά την εφαρμογή του Epiduo, η ένταση είναι γενικώς ήπια ή μέτρια, με σημεία και συμπτώματα τοπικής ανοχής (ερύθημα, ξηρότητα, απολέπιση, αίσθημα καύσου και δερματικό άλγος (άλγος δήγματος)) που φτάνουν σε έξαρση κατά τη διάρκεια της πρώτης εβδομάδας και στη συνέχεια υποχωρούν αυθόρμητα.

Αναφορά πιθανολογούμενων ανεπιθύμητων ενεργειών

Η αναφορά πιθανολογούμενων ανεπιθύμητων ενεργειών μετά από τη χορήγηση άδειας κυκλοφορίας του φαρμακευτικού προϊόντος είναι σημαντική. Επιτρέπει τη συνεχή παρακολούθηση της σχέσης οφέλους-κινδύνου του φαρμακευτικού προϊόντος. Ζητείται από τους επαγγελματίες υγείας να αναφέρουν οποιεσδήποτε πιθανολογούμενες ανεπιθύμητες ενέργειες μέσω του εθνικού συστήματος αναφοράς:

**Ελλάδα**

Εθνικός Οργανισμός Φαρμάκων

Μεσογείων 284

GR-15562 Χολαργός, Αθήνα

Τηλ: + 30 21 32040380/337

Φαξ: + 30 21 06549585

Ιστότοπος: <http://www.eof.gr>

**Κύπρος**

Φαρμακευτικές Υπηρεσίες

Υπουργείο Υγείας

CY-1475 Λευκωσία

Φαξ: + 357 22608649

Ιστότοπος: [www.moh.gov.cy/phs](http://www.moh.gov.cy/phs)

**4.9 Υπερδοσολογία**

Το Epiduo είναι μόνο για δερματική χρήση μία φορά ημερησίως.

Σε περίπτωση τυχαίας κατάποσης, πρέπει να λαμβάνονται κατάλληλα συμπτωματικά μέτρα.

**5. ΦΑΡΜΑΚΟΛΟΓΙΚΕΣ ΙΔΙΟΤΗΤΕΣ**

**5.1 Φαρμακοδυναμικές ιδιότητες**

Φαρμακοθεραπευτική κατηγορία: Παρα[σκευάσματα](http://www.whocc.no/atcddd/indexdatabase/index.php?query=D10A) κατά της ακμής για τοπική χρήση, D10AD Ρετινοειδή για τοπική χρήση στην ακμή.

Κωδικός ATC: D10AD53

Μηχανισμός δράσης και Φαρμακοδυναμικές επιδράσεις

Το Epiduo συνδυάζει δύο δραστικές ουσίες, οι οποίες δρουν μέσω διαφορετικών, αλλά συμπληρωματικών, μηχανισμών δράσης.

***‑ Ανταπαλένη*:** Η ανταπαλένη είναι χημικώς σταθερό παράγωγο του ναφθοϊκού οξέος με δράση που ομοιάζει με αυτή των ρετινοειδών. Μελέτες του βιοχημικού και φαρμακολογικού προφίλ έχουν επιδείξει ότι η ανταπαλένη δρα στην παθολογία της κοινής ακμής (*Acne vulgaris*):είναι ισχυρός ρυθμιστής της κυτταρικής διαφοροποίησης και κερατινοποίησης και έχει αντιφλεγμονώδεις ιδιότητες. Μηχανιστικά, η ανταπαλένη δεσμεύεται σε ειδικούς πυρηνικούς υποδοχείς του ρετινοϊκού οξέος. Τα σύγχρονα ευρήματα υποδεικνύουν ότι τοπικά η ανταπαλένη ομαλοποιεί τη διαφοροποίηση των θυλακοειδών επιθηλιακών κυττάρων με αποτέλεσμα τη μείωση του σχηματισμού μικροφαγεσώρων. Η ανταπαλένη αναστέλλει τη χημειοτακτική (κατευθυντική) και χημειοκινητική (τυχαία) απόκριση των ανθρώπινων πολυμορφοπύρηνων λευκοκυττάρων σε *in vitro* μοντέλα προσδιορισμού. Αναστέλλει, επίσης, τον μεταβολισμό του αραχιδονικού οξέος προς φλεγμονώδεις μεσολαβητές. *In vitro* μελέτες έχουν δείξει αναστολή των AP-1 παραγόντων και αναστολή της έκφρασης των TLR-2. Αυτό το προφίλ υποδεικνύει ότι το κυτταρικό φλεγμονώδες συστατικό της ακμής μειώνεται από την ανταπαλένη.

***‑ Υπεροξείδιο του βενζοϋλίου***: Έχει δειχθεί ότι το υπεροξείδιο του βενζοϋλίου έχει αντιμικροβιακή δράση. Συγκεκριμένα έναντι του *P. acnes*, το οποίο βρίσκεται μη φυσιολογικά στους θυλάκους των τριχών και τους σμηματογόνους αδένες που έχουν προσβληθεί από ακμή. Επιπλέον, το υπεροξείδιο του βενζοϋλίου έχει επιδείξει απολεπιστικές και κερατινολυτικές δράσεις. Το υπεροξείδιο του βενζοϋλίου είναι επίσης σμηγματοστατικό, προλαμβάνοντας την υπερβολική παραγωγή σμήγματος που συνδέεται με την ακμή.

Κλινική αποτελεσματικότητα του Epiduo σε ασθενείς ηλικίας 12 ετών και άνω

Η ασφάλεια και η αποτελεσματικότητα του Epiduo που εφαρμόζεται μία φορά ημερησίως για τη θεραπεία της κοινής ακμής προσδιορίστηκαν σε δύο 12 εβδομάδων, πολυκεντρικές, ελεγχόμενες κλινικές μελέτες όμοιου σχεδιασμού, συγκρίνοντας το Epiduo με καθένα μεμονωμένα από τα δύο δραστικά συστατικά του, την ανταπαλένη και το υπεροξείδιο του βενζοϋλίου, και με τη γέλη όχημα σε ασθενείς με ακμή. Ένα σύνολο 2.185 ασθενών εντάχθηκαν στη Μελέτη 1 και στη Μελέτη 2. Η κατανομή των ασθενών στις δύο μελέτες ήταν περίπου 49% άντρες και 51% γυναίκες, ηλικίας 12 ετών ή μεγαλύτεροι (μέση ηλικία: 18,3 ετών, εύρος 12 – 50), που εμφάνιζαν 20 με 50 φλεγμονώδεις βλάβες και 30 με 100 μη φλεγμονώδεις βλάβες στην αρχική κατάσταση. Οι ασθενείς εφάρμοζαν τη θεραπεία στο πρόσωπο και σε άλλες περιοχές με ακμή σύμφωνα με τις ανάγκες, μία φορά ημερησίως το βράδυ.

Τα κριτήρια αποτελεσματικότητας ήταν:

1. Ποσοστό επιτυχίας, επί τοις εκατό των ασθενών που θεωρήθηκαν ‘Καθαροί’ και ‘Σχεδόν Καθαροί’ την Εβδομάδα 12 με βάση τη Συνολική Εκτίμηση του Μελετητή (Investigator’s Global Assessment (IGA)).
2. Μεταβολή και ποσοστό μεταβολής από την αρχική κατάσταση την Εβδομάδα 12 σε
* Αριθμό φλεγμονωδών βλαβών
* Αριθμό μη φλεγμονωδών βλαβών
* Συνολικό αριθμό βλαβών.

Τα αποτελέσματα της κάθε μελέτης για την αποτελεσματικότητα παρουσιάζονται στον Πίνακα 1 και τα συνδυασμένα ευρήματα στον Πίνακα 2. Το Epiduo αποδείχθηκε ότι είναι πιο αποτελεσματικό σε σύγκριση με τις μονάδες του και τη γέλη όχημα και στις δύο μελέτες. Συνολικά, η καθαρή ευεργετική δράση (δραστικές μείον όχημα) που επιτεύχθηκε από το Epiduo ήταν μεγαλύτερη από το άθροισμα της καθαρής ευεργετικής δράσης που επιτεύχθηκε από τα συστατικά ξεχωριστά, υποδεικνύοντας έτσι την ενίσχυση της θεραπευτικής δράσης αυτών των ουσιών όταν χρησιμοποιούνται σ’ έναν συνδυασμό σταθερής δόσης. Μία πρώιμη επίδραση της θεραπείας με Epiduo παρατηρήθηκε σταθερά στη Μελέτη 1 και στη Μελέτη 2 για τις Φλεγμονώδεις Βλάβες την Εβδομάδα 1 της θεραπείας. Οι μη φλεγμονώδεις βλάβες (ανοιχτοί και κλειστοί φαγέσωρες) αποκρίνονταν εμφανώς μεταξύ της πρώτης και της τέταρτης εβδομάδας θεραπείας. Τα οφέλη στα οζίδια της ακμής δεν έχουν τεκμηριωθεί.

***Πίνακας 1 Κλινική αποτελεσματικότητα σε δύο συγκριτικές δοκιμές***

|  |
| --- |
| **Μελέτη 1** |
| **Μελέτη 1****Εβδομάδα 12 LOCF; ITT** | **Ανταπαλένη+BPO****N=149** | **Ανταπαλένη****N=148** | **BPO****N=149** | **Όχημα****N=71** |
| **Επιτυχία (Καθαροί, Σχεδόν Καθαροί)** | 41 (27,5%) | 23 (15,5%)p=0,008 | 23 (15,4%)p=0,003 | 7 (9,9%)p=0,002 |
| **Διάμεση Μείωση (% Μείωση) σε** |  |  |  |  |
| Αριθμός Φλεγμονωδών Βλαβών | 17 (62,8%) | 13 (45,7%)p<0,001 | 13 (43,6%)p<0,001 | 11 (37,8%)p<0,001 |
| Αριθμός Μη Φλεγμονωδών Βλαβών | 22 (51,2%) | 17 (33,3%)p<0,001 | 16 (36,4%)p<0,001 | 14 (37,5%)p<0,001 |
| Συνολικός Αριθμός Βλαβών | 40 (51,0%) | 29 (35,4%)p<0,001 | 27 (35,6%)p<0,001 | 26 (31,0%)p<0,001 |
| **Μελέτη 2** |
| **Μελέτη 2****Εβδομάδα 12 LOCF; ITT** | **Ανταπαλένη+BPO****N=415** | **Ανταπαλένη****N=420** | **BPO****N=415** | **Όχημα****N=418** |
| **Επιτυχία (Καθαροί, Σχεδόν Καθαροί)** | 125 (30,1%) | 83 (19,8%)p<0,001 | 92 (22,2%)p=0,006 | 47 (11,3%)p<0,001 |
| **Διάμεση Μείωση (% Μείωση) σε** |  |
| Αριθμός Φλεγμονωδών Βλαβών | 16 (62,1%) | 14 (50,0%)p<0,001 | 16 (55,6%)p=0,068 | 10 (34,3%)p<0,001 |
| Αριθμός Μη Φλεγμονωδών Βλαβών | 24 (53,8%) | 22 (49,1%)p=0,048 | 20 (44,1%)p<0,001 | 14 (29,5%)p<0,001 |
| Συνολικός Αριθμός Βλαβών | 45 (56,3%) | 39 (46,9%)p=0,002 | 38 (48,1%)p<0,001 | 24 (28,0%)p<0,001 |

***Πίνακας 2 Κλινική αποτελεσματικότητα σε συνδυασμένες συγκριτικές δοκιμές***

|  |  |  |  |  |
| --- | --- | --- | --- | --- |
|  | **Ανταπαλένη+BPO****N=564** | **Ανταπαλένη****N=568** | **BPO****N=564** | **Γέλη Όχημα****N=489** |
| **Επιτυχία (Καθαροί, Σχεδόν Καθαροί)** | 166 (29,4%) | 106 (18,7%) | 115 (20,4%) | 54 (11,1%) |
| **Διάμεση Μείωση (% Μείωση) σε** |  |
| Αριθμός Φλεγμονωδών Βλαβών | 16,0 (62,1) | 14,0 (50,0) | 15,0 (54,0) | 10,0 (35,0) |
| Αριθμός Μη Φλεγμονωδών Βλαβών | 23,5 (52,8) | 21,0 (45,0) | 19,0 (42,5) | 14,0 (30,7) |
| Συνολικός Αριθμός Βλαβών | 41,0 (54,8) | 34,0 (44,0) | 33,0 (44,9) | 23,0 (29,1) |

Κλινική αποτελεσματικότητα του Epiduo σε παιδιά ηλικίας 9 έως 11 ετών

Κατά τη διάρκεια μιας παιδιατρικής κλινικής δοκιμής, 285 παιδιά με κοινή ακμή *(Acne vulgaris)*, ηλικίας 9‑11 ετών (το 53% των ασθενών ήταν ηλικίας 11 ετών, το 33% ήταν ηλικίας 10 ετών και το 14% ήταν ηλικίας 9 ετών) με βαθμολογία 3 (μέτρια) στην κλίμακα IGA και με ελάχιστο συνολικό αριθμό βλαβών 20, αλλά όχι μεγαλύτερο από 100 (Μη Φλεγμονώδεις και/ή Φλεγμονώδεις) στο πρόσωπο (συμπεριλαμβανομένης της μύτης) κατά την έναρξη, έλαβαν θεραπεία με γέλη Epiduo μια φορά την ημέρα για 12 εβδομάδες.

Η μελέτη καταλήγει στο συμπέρασμα ότι τα προφίλ αποτελεσματικότητας και ασφάλειας της γέλης Epiduo στη θεραπεία της ακμής του προσώπου στη συγκεκριμένη νεαρότερης ηλικίας ομάδα είναι σύμφωνες με τα αποτελέσματα άλλων πιλοτικών μελετών σε ασθενείς με κοινή ακμή *(Acne vulgaris)* ηλικίας 12 ετών και άνω που δείχνουν σημαντική αποτελεσματικότητα με αποδεκτή ανοχή. Παρατηρήθηκε σταθερά από την αρχή της θεραπείας μία παρατεταμένη δράση της γέλης Epiduo σε σύγκριση με τη γέλη όχημα για όλες τις βλάβες (Φλεγμονώδεις, Μη Φλεγμονώδεις και Συνολικές) την Εβδομάδα 1 και συνεχίστηκε έως και την Εβδομάδα 12.

|  |
| --- |
| **Μελέτη 3** |
| **Εβδομάδα 12 LOCF; ITT** | **Ανταπαλένη+BPO****N=142** | **Γέλη Όχημα****N=143** |
| **Επιτυχία (Καθαροί, Σχεδόν Καθαροί)** | 67 (47,2%) | 22 (15,4%) |
| **Διάμεση Μείωση (% Μείωση) σε** |  |
| Αριθμός Φλεγμονωδών Βλαβών | 6 (62,5%) | 1 (11,5%) |
| Αριθμός Μη Φλεγμονωδών Βλαβών | 19 (67,6%) | 5 (13,2%) |
| Συνολικός Αριθμός Βλαβών | 26 (66,9%) | 8 (18,4%) |

**5.2 Φαρμακοκινητικές ιδιότητες**

Οι φαρμακοκινητικές (ΦΚ) ιδιότητες του Epiduo είναι παρόμοιες με το ΦΚ προφίλ της γέλης ανταπαλένης 0,1% μόνης της.

Σε μια ΦΚ κλινική μελέτη 30 ημερών, που διεξήχθη σε ασθενείς με ακμή οι οποίοι δοκιμάστηκαν είτε με τη γέλη του σταθερού συνδυασμού ή με παρόμοια σύνθεση ανταπαλένης 0,1% υπό μεγιστοποιημένες συνθήκες (με εφαρμογή 2 g γέλης ανά ημέρα), η ανταπαλένη δεν ήταν ανιχνεύσιμη στην πλειονότητα των δειγμάτων πλάσματος (όριο ανίχνευσης 0,1 ng/ml). Χαμηλά επίπεδα ανταπαλένης (Cmax μεταξύ 0,1 και 0,2 ng/ml) μετρήθηκαν σε δύο δείγματα αίματος που λήφθηκαν από άτομα στα οποία χορηγήθηκε Epiduo και σε τρία δείγματα από άτομα στα οποία χορηγήθηκε γέλη ανταπαλένης 0,1%. Η μέγιστη τιμή AUC0-24h ανταπαλένης που προσδιορίστηκε στην ομάδα του σταθερού συνδυασμού ήταν 1,99 ng×h/ml.

Αυτά τα αποτελέσματα είναι συγκρίσιμα με αυτά που λήφθηκαν σε προηγούμενες ΦΚ κλινικές μελέτες με διάφορες συνθέσεις ανταπαλένης 0,1%, όπου η συστηματική έκθεση στην ανταπαλένη ήταν σταθερά χαμηλή.

Η διαδερμική διείσδυση του υπεροξειδίου του βενζοϋλίου είναι χαμηλή. Όταν εφαρμόζεται στο δέρμα, μετατρέπεται πλήρως σε βενζοϊκό οξύ που απεκκρίνεται ταχέως.

**5.3 Προκλινικά δεδομένα για την ασφάλεια**

Τα προκλινικά δεδομένα δεν αποκαλύπτουν ιδιαίτερο κίνδυνο για τον άνθρωπο με βάση τις συμβατικές μελέτες φαρμακολογικής ασφάλειας, τοξικότητας επαναλαμβανόμενων δόσεων, γονοτοξικότητας, φωτοτοξικότητας ή καρκινογένεσης.

Μελέτες αναπαραγωγικής τοξικότητας με ανταπαλένη έχουν πραγματοποιηθεί μέσω της από του στόματος και της δερματικής οδού χορήγησης σε αρουραίους και κουνέλια. Επιδείχθηκε μία τερατογόνος δράση σε υψηλή συστηματική έκθεση (από του στόματος δόσεις από 25 mg/kg/ημέρα). Σε μειωμένη έκθεση (δερματική δόση των 6 mg/kg/ημέρα), παρατηρήθηκαν μεταβολές στον αριθμό των πλευρών και των σπονδύλων.

Μελέτες σε ζώα πραγματοποιήθηκαν με Epiduo περιλαμβάνουν μελέτες τοπικής ανοχής και δερματικής τοξικότητας επαναλαμβανόμενης δόσης σε αρουραίους, σκυλιά και ινδικά χοιρίδια έως και για 13 εβδομάδες και εμφάνισαν τοπικό ερεθισμό και ικανότητα για ευαισθητοποίηση, όπως αναμένεται για έναν συνδυασμό που περιέχει υπεροξείδιο του βενζοϋλίου. Η συστηματική έκθεση στην ανταπαλένη μετά από επαναλαμβανόμενη δερματική εφαρμογή του σταθερού συνδυασμού σε ζώα είναι πολύ χαμηλή, σε συμφωνία με τα κλινικά φαρμακοκινητικά δεδομένα. Το υπεροξείδιο του βενζοϋλίου μετατρέπεται ταχέως και πλήρως σε βενζοϊκό οξύ στο δέρμα και μετά την απορρόφηση απεκκρίνεται στα ούρα, με περιορισμένη συστηματική έκθεση.

**6. ΦΑΡΜΑΚΕΥΤΙΚΕΣ ΠΛΗΡΟΦΟΡΙΕΣ**

**6.1 Κατάλογος εκδόχων**

Αιθυλενοδιαμινοτετραοξικό δινάτριο άλας

Δοκουσικό νάτριο

Γλυκερόλη

Πολοξαμερή

Προπυλενογλυκόλη (E1520)

Simulgel 600PHA (συμπολυμερές ακρυλαμιδίου και ακρυλοϋλοδιμεθυλοταυρικού νατρίου, ισοδεκαεξάνιο, πολυσορβικό 80, ελαϊκός εστέρας σορβιτάνης)

Κεκαθαρμένο ύδωρ

**6.2 Ασυμβατότητες**

Δεν εφαρμόζεται.

**6.3 Διάρκεια ζωής**

2 χρόνια.

Η σταθερότητα του εν χρήσει Epiduo είναι τουλάχιστον 6 μήνες μετά το πρώτο άνοιγμα.

**6.4 Ιδιαίτερες προφυλάξεις κατά τη φύλαξη του προϊόντος**

Μην φυλάσσετε σε θερμοκρασία μεγαλύτερη των 25°C.

**6.5 Φύση και συστατικά του περιέκτη**

Το Epiduo διατίθεται σε δύο τύπους περιέκτη:

Σωληνάριο:

Λευκά πλαστικά σωληνάρια των 5 g, 15 g, 30 g, 45 g, 60 g και 90 g που έχουν δομή σώματος από υψηλής πυκνότητας πολυαιθυλένιο με κεφαλή από υψηλής πυκνότητας πολυαιθυλένιο, που κλείνει μ’ ένα λευκό βιδωτό πώμα πολυπροπυλενίου.

Περιέκτης πολλαπλών δόσεων με αντλία χωρίς χρήση αέρα:

Λευκός περιέκτης πολλαπλών δόσεων με αντλία χωρίς χρήση αέρα και αποσπώμενο πώμα των 15 g, 30 g, 45 g και 60 g, που κατασκευάζεται από πολυπροπυλένιο, χαμηλής πυκνότητας πολυαιθυλένιο και υψηλής πυκνότητας πολυαιθυλένιο.

Μπορεί να μην κυκλοφορούν όλες οι συσκευασίες.

**6.6 Ιδιαίτερες προφυλάξεις απόρριψης και άλλος χειρισμός**

Καμία ειδική υποχρέωση.

Κάθε αχρησιμοποίητο φαρμακευτικό προϊόν ή υπόλειμμα πρέπει να απορρίπτεται σύμφωνα με τις κατά τόπους ισχύουσες σχετικές διατάξεις.

**7. ΚΑΤΟΧΟΣ ΤΗΣ ΑΔΕΙΑΣ ΚΥΚΛΟΦΟΡΙΑΣ**

**Ελλάδα**

GALDERMA ΕΛΛΑΣ Α.Ε.

Λεωφ. Πεντέλης 31

152 35 Βριλήσσια

Ελλάδα

**Κύπρος**

GALDERMA INTERNATIONAL

Tour Europlaza, 20 avenue André Prothin - La Défense 4

92 927 La Défense CEDEX

Γαλλία

**8. ΑΡΙΘΜΟΣ(ΟΙ) ΑΔΕΙΑΣ ΚΥΚΛΟΦΟΡΙΑΣ**

**Ελλάδα**

18790/23-02-2016

**Κύπρος**

022596

**9. ΗΜΕΡΟΜΗΝΙΑ ΠΡΩΤΗΣ ΕΓΚΡΙΣΗΣ/ΑΝΑΝΕΩΣΗΣ ΤΗΣ ΑΔΕΙΑΣ**

**Ελλάδα**

Ημερομηνία πρώτης έγκρισης: 27 Οκτωβρίου 2010

Ημερομηνία τελευταίας ανανέωσης: 23 Φεβρουαρίου 2016

**Κύπρος**

Ημερομηνία πρώτης έγκρισης: 20 Ιουλίου 2017

**10. ΗΜΕΡΟΜΗΝΙΑ ΑΝΑΘΕΩΡΗΣΗΣ ΤΟΥ ΚΕΙΜΕΝΟΥ**